KOMMISSIONENS FORORDNING (EF) Nr. 887/97 af 16. maj 1997 om gennemførelsesbestemmelser til Rådets forordning (EF) nr. 712/97 om indførelse af en særforanstaltning til fordel for blæksprutteproducenter, der er hjemmehørende på De Kanariske Øer

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 712/97 af 22. april 1997 om indførelse af en særforanstaltning til fordel for blæksprutteproducenter, der er hjemmehørende på De Kanariske Øer (1), særlig artikel 2,

under henvisning til Rådets forordning (EØF) nr. 3813/92 af 28. december 1992 om den regningsenhed og de omregningskurser, der skal anvendes i den fælles landbrugspolitik (2), senest ændret ved forordning (EF) nr. 150/95 (3), særlig artikel 6, og

ud fra følgende betragtninger:

Ved forordning (EF) nr. 712/97 blev der indført en årlig støtte til blæksprutteproducenter, der er hjemmehørende på De Kanariske Øer;

for at støtteordningen kan fungere tilfredsstillende, bør det fastsættes, at støtten ydes til producentorganisationerne;

under hensyntagen til betingelserne for ydelse af støtten er det nødvendigt at præcisere og tilpasse de udløsende begivenheder for landbrugsomregningskursen, jf. artikel 10 og 12 i Kommissionens forordning (EØF) nr. 1068/93 af 30. april 1993 om fastsættelse og anvendelse af omregningskurserne i landbrugssektoren (4), senest ændret ved forordning (EF) nr. 1428/96 (5);

det er nødvendigt, at de nationale myndigheder iværksætter kontrolforanstaltninger, der kan sikre, at betingelserne for ydelse af støtte overholdes;

forordning (EF) nr. 712/97 finder anvendelse fra 1. januar 1996; følgelig bør nærværende forordning anvendes fra samme dato;

de i denne forordning fastsatte foranstaltninger er i overensstemmelse med udtalelse fra Forvaltningskomitéen for Fiskerivarer -

UDSTEDT FØLGENDE FORORDNING:

Artikel 1

Ved denne forordning fastsættes gennemførelsesbestemmelserne for ydelse af en årlig støtte i en overgangsperiode til blæksprutteproducenter, der er hjemmehørende på De Kanariske Øer, i henhold til forordning (EF) nr. 712/97.

Artikel 2

Støtten ydes til producentorganisationerne, som sørger for at fordele den mellem deres medlemmer på basis af de mængder, som de pågældende producenter faktisk har produceret og afsat.

Artikel 3

Producentorganisationerne indgiver inden den 1. marts i det år, der følger efter det år, som tages i betragtning, til medlemsstatens myndigheder en ansøgning om årlig støtte fordelt på de støtteberettigede mængder, der er afsat hver måned i løbet af det pågældende år. Denne dato udskydes til den 1. juni i afsætningsåret 1996.

Myndighederne udbetaler støtten senest to måneder efter indgivelsen af ansøgningen.

Den landbrugsomregningskurs, der skal anvendes på støtten for de støtteberettigede mængder, der afsættes hver måned, er den kurs, som er gældende den første dag i måneden i hver afsætningsperiode.

Artikel 4

1. De nationale myndigheder iværksætter kontrolforanstaltninger med henblik på at sikre, at de producenter, som støtten udbetales til, har ret hertil.

2. I kontroløjemed fører de pågældende producentorganisationer et regnskab over produktionen og afsætningen af støtteberettigede produkter, ligesom de kvartalsvis meddeler medlemsstatens myndigheder de oplysninger, der er nødvendige for kontrollen.

3. De oplysninger, der skal anføres i regnskabet, og de oplysninger, der skal meddeles til myndighederne, fastsættes af medlemsstaten.

4. De nationale myndigheder sender senest tre måneder efter afslutningen af den periode, for hvilken støtten er blevet ydet, Kommissionen en årlig rapport om de producerede og afsatte mængder samt om deres værdi og lagerbeholdningerne og om de støtteberettigede mængder, for hvilke støtten faktisk er blevet ydet, hvoraf det fremgår, at betingelserne i artikel 1, stk. 2, i Rådets forordning (EF) nr. 712/97 er blevet overholdt.

Artikel 5

Denne forordning træder i kraft på dagen for offentliggørelsen i De Europæiske Fællesskabers Tidende.

Den anvendes fra den 1. januar 1996.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 16. maj 1997.

På Kommissionens vegne

Emma BONINO

Medlem af Kommissionen

(1) EFT nr. L 106 af 24. 4. 1997, s. 3.

(2) EFT nr. L 387 af 31. 12. 1992, s. 1.

(3) EFT nr. L 22 af 31. 1. 1995, s. 1.

(4) EFT nr. L 108 af 1. 5. 1993, s. 106.

(5) EFT nr. L 188 af 27. 7. 1996, s. 22.